**PREDKLADACIA SPRÁVA**

Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach pre fyzické osoby, ktoré sú odkázané na pomoc inej fyzickej osoby, a pre fyzické osoby, ktoré dovŕšili dôchodkový vek, na rok 2020 sa predkladá podľa § 78a ods. 10 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 331/2017 Z. z. (ďalej len „zákon“).

Navrhovaná výška finančného príspevku na poskytovanie sociálnej služby v zariadeniach pre fyzické osoby, ktoré sú odkázané na pomoc inej fyzickej osoby, a pre fyzické osoby, ktoré dovŕšili dôchodkový vek na rok 2020 (ďalej len „finančný príspevok na poskytovanie sociálnej služby v zariadeniach podmienených odkázanosťou“) vychádza z účelu tohto finančného príspevku s prihliadnutím na vývoj minimálnej mzdy a jej výšku na rok 2019 a  s prihliadnutím na vyváženú úroveň spolufinancovania jednotlivých foriem sociálnej služby (pobytová a ambulantná forma sociálnej služby).

Zákon ustanovil s účinnosťou od 1. januára 2018 výšku finančného príspevku na poskytovanie sociálnej služby v zariadeniach podmienených odkázanosťou v prílohe č. 6 k tomuto zákonu, a to na účely poskytovania finančného príspevku na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a tohto zákona podľa formy sociálnej služby, štruktúry prijímateľov sociálnej služby podľa stupňa odkázanosti fyzickej osoby na pomoc inej fyzickej osoby a počtu miest v zariadení zapísaného v registri.

Na rok 2019 ustanovilo výšku finančného príspevku na poskytovanie sociálnej služby v zariadeniach podmienených odkázanosťou nariadenie vlády Slovenskej republiky č. 185/ 2018 Z. z. .

 Účelom poskytnutia finančného príspevku na poskytovanie sociálnej služby v zariadeniach podmienených odkázanosťou zo štátneho rozpočtu prostredníctvom rozpočtovej kapitoly MPSVR SR je spolufinancovanie ekonomicky oprávnených nákladov poskytovateľa sociálnej služby na mzdy a platy zamestnancov poskytovateľa sociálnej služby najviac vo výške, ktorá zodpovedá výške platu podľa osobitného predpisu a poistné na verejné zdravotné poistenie, poistné na sociálne poistenie a povinné príspevky na starobné dôchodkové sporenie platené zamestnávateľom z tohto príjmu v konkrétnom zariadení sociálnych služieb.

V zariadeniach podmienených odkázanosťou navrhovaná výška finančného príspevku na rok 2020 v predkladanom návrhu   vychádza z určeného násobku sumy mesačnej minimálnej mzdy na  rok 2019 ( 520 eur/mesiac) pre určenie výšky finančného príspevku pri poskytovaní pobytovej služby/mesiac/miesto, a to konkrétne: 0,2 násobku sumy minimálnej mzdy na rok 2019 pri II.stupni odkázanosti, 0,45 násobku sumy minimálnej mzdy na rok 2019 pri III. stupni odkázanosti, 0,6 násobku sumy minimálnej mzdy na rok 2019 pri IV. stupni odkázanosti, 0,85 násobku sumy minimálnej mzdy na rok 2019 pri V. stupni odkázanosti a 1,05 násobku sumy minimálnej mzdy na rok 2019 pri VI.stupni odkázanosti. Výška finančného príspevku pri poskytovaní ambulantnej služby/mesiac/miesto obsadené prijímateľom v rozsahu 8 hodín denne predstavuje 2/3 - t.j. cca 66,67% z výšky finančného príspevku pri poskytovaní pobytovej služby/mesiac/miesto.

Predkladaný návrh nariadenia vlády Slovenskej republiky v súlade s doložkou vybraných vplyvov bude mať negatívny vplyv na štátny rozpočet, konkrétne na kapitolu MPSVR SR, v celkovej výške 15 963 072 (rok 2020). Ide o zvýšenie rozpočtových výdavkov kapitoly MPSVR SR určených na vyplácanie finančných príspevkov na poskytovanie sociálnej služby v  zariadeniach podmienených odkázanosťou podľa § 71 ods. 6 a § 78a zákona.

Predkladaný návrh nariadenia vlády Slovenskej republiky nebude mať vplyv na životné prostredie, vplyv na informatizáciu, podnikateľské prostredie ani vplyv na služby verejnej správy pre občana. Analýza sociálnych vplyvov je obsiahnutá v priloženej doložke.

Predkladaný návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.